РЕПУБЛИКА СРБИЈА

НАРОДНА СКУПШТИНА

Одбор за људска и мањинска права

и равноправност полова

08 Број: 06-2/164-20

30. новембар 2020. године

Б e o г р a д

**З A П И С Н И K**

**ДРУГЕ СEДНИЦE ОДБОРА ЗА ЉУДСКА И МАЊИНСКА ПРАВА И РАВНОПРАВНОСТ ПОЛОВА**

**ОДРЖАНЕ 16. НОВЕМБРА 2020. ГОДИНЕ**

Седница је почела у 11 часова и одржана је у Малој сали Дома Народне скупштине.

Седницом је председавао председник Одбора др Муамер Бачевац.

Седници су присуствовали: Драгољуб Ацковић, Сандра Јоковић, Дејан Стошић, Весна Недовић, Весна Стјепановић, Драгана Бранковић Минчић, Драгана Радиновић, Стефан Србљановић, Небојша Бакарец, Јелена Михаиловић, Љубо Петровић, Александра Чамагић, Александар Јовановић и Золтан Пек, чланови Одбора.

Седници нису присуствовали чланови Одбора: Андријана Аврамов и Селма Кучевић.

Испред Министарства за људска и мањинска права и друштвени дијалог присуствовали су: министарка Гордана Чомић, са сарадницима: Иваном Антић, Жарком Степановићем и Александром Рашковић.

Председник Одбора је констатовао да су испуњени услови за рад и одлучивање те је предложио следећи

Д н е в н и р е д:

1. Представљање планираних активности Министарства за људска и мањинска права и друштвени дијалог.

Oдбор је једногласно ПРИХВАТИО предложени Дневни ред.

Пре преласка на рад по утрђеном Дневном реду, Одбор је једногласно усвојио Записник са Прве седнице Одбора.

**ПРВА ТАЧКА ДНЕВНОГ РЕДА:** Представљање планираних активности Министарства за људска и мањинска права и друштвени дијалог

**Председник Одбора** је честитао избор госпођи Чомић и пожелео јој срећан и успешан рад. Истакао је да је јако битно што је формирано ово министарство, пре свега због потребе за дијалогом. Изразио је задовољство што смо се у кратком року од формирања Министарства за људска и мањинска права и друштвени дијалог састали како би размотрили које активности Министарство планира да спроведе у наредном периоду, шта су приоритети и на који начин можемо остварити сарадњу у оквиру нашег делокруга рада.

**Гордана Чомић** се на почетку излагања захвалила вољи и ефикасности да се ова седница закаже, као и свим члановима Одбора који су и у условима пандемије присутни у сали. Истакла је да министарство одговара за свој рад надлежном одбору Народне скупштине и свим народним посланицима, што представља пре свега уставну и законску обавезу, али и основ да се министарство које је у завршној фази формирања својим предлогом и планом рада за 2021. годину обрати прво Одбору за људска и мањинска права и равноправност полова. Навела је да је радни наслов свих појединачних планова министарства отклањање лоших оцена из извештаја Европске комисије и, изградњом владавине права и доказивим променама, повећање садашње оцене за 20 процената за годину дана, од 2,2 на 2,64. Указала је на потребу примене Закона о планском систему који захтева ex ante и ex post анализу закона и Министарство ће инсистирати на овој анализи. Министарка је навела да Србија може да докаже да се променила и да створи друштво правде, побољшање положаја права и слобода националних мањина, права жена, делотворну забрану дискриминације и стварање простора за друштвени дијалог. Истакла је како за остварење плана министарства није потребан новац, осим за националне савете, већ промена понашања на које смо навикли. Представила је три велике теме о којима ће се организовати дијалог свих заинтересованих: људска права у политичким критеријумима и владавини права; одрживи развој; политичка култура, култура дијалога и култура компромиса.

Министарка је најавила да ће план предлагања закона и прописа бити распоређен на приоритете, а то су: Закон о родној равноправности, иницијатива за Закон о истополном партнерству као антидискриминационом и „људскоправашком“ пропису, предлог измена и допуна Закона о забрани дискриминације, недостајуће стратегије које се тичу цивилног друштва, родне равноправности, права националних мањина, права ромске заједнице, као и мониторинг људских права у целини. Посебан део ће се односити на стање које имамо због пандемије јер вирус није родно слеп нити је родно неутралан и то ће да изазове последице.

Посебна пажња ће се посветити репрезентативности и учешћу припадника националних мањина, како на пословима државне управе, тако и у другим секторима. Подсетила је на следеће изборе за националне савете који треба да буду одржани. Нагласила је и да ће Министарство имати и регионалну иницијативу за носиоце Берлинског процеса о отварању дијалога на предлог председника Србије о Малој повељи о људским правима и да у складу са европским духом договоримо регионалне документе. Истакла је и да је 16. новембар Међународни дан толеранције, а да је толеранција друштвена добробит којом прихватамо и поштујемо све различите од нас самих по било ком основу, јер је тако боље за све у друштву, и закључила да ако извршна власт уопште има моћ, природа те моћи мора бити за нешто, а никако над неким, и таква промена природе моћи је идеја којом је Министарство и настало.

**Председник Одбора** се захвалио министарки и подсетио да од када је формиран Одбор 2012. године, ово је први пут да имамо посебно министарство. Истакао је досадашњу добру сарадњу са Канцеларијом за људска и мањинска права и ресорним министарствима.

У расправи која је уследила, **Небојша Бакарец** је изразио поштовање госпођи министарки на храбрости што је прихватила ту дужност, као и председнику Вучићу на храбрости да одабере госпођу Чомић за ту дужност. Истакао је да иако ми нисмо подељено друштво као што је то случај нпр. у Сједињеним америчким државама, потребан је дијалог са свим припадницима социјалних мањина, али да треба да покушамо да разговарамо и са „равноземљашима, антивакцинашима и антиваксеримаˮ и сл. Навео је, као резултат досадашњег дијалога, побољшање изборних услова и истакао улогу гђе Чомић у предлагању већег учешћа жена на изборним листама. Поздравио је уочену потребу измене и допуне Закона о забрани дискриминације. У вези Закона о истополном партнерству наглашава да је он неопходан, али да је евидентно да ћемо се сусрести са огромним изазовима за које верује да ћемо их премостити. Напоменуо је да, иако је женски пол много обесправљенији него мушки, уочена је појава и мизандрије, односно мржње према мушкарцима.

**Стефан Србљановић** је такође честитао госпођи Чомић на избору. Уједно је изразио жаљење што представници посланичке групе Уједињена долина нису присутни на седници и истакао да сматра да су неистинити наводи да у Прибоју припадници бошњачког народа немају учешће у установама као што су судови, полиција и тужилаштво, а што је речено у излагању народног посланика Ениса Имамовића на седници Народне скупштине приликом усвајања Закона о заштити становништва од заразних болести. Такође, истакао је да је странка господина Имамовића у локалној власти у Прибоју, као и странка господина Љајића и господина Зукорлића, што говори о односу према мањинама. За разлику од тога, нпр. у Бујановцу има 42% српског становништва а нису представљени у власти. Говорио је и о подршци државе у вези са епидемијом КОВИД 19 и једнаком поступању без икакве дискриминације. На крају је изразио задовољство што је једна од главних тема подизање нивоа политичке културе и културе дијалога, што подразумева да се поштује свачије мишљење.

**Сандра Јоковић**, као представница ромске националности, изразила је задовољство што је члан Одбора за људска и мањинска права и равноправност полова, и истакла да постоји потреба за сектором у овом одбору или Министарству за људска и мањинска права и друштвени дијалог који ће се бавити питањима Рома. Национални савет Рома је једино координационо тело које заступа интересе Рома у Србији и постоји добра сарадња овог савета и државе. Исто тако је потребно да високообразовани Роми буду укључени у министарства, на месту државног секретара или помоћника министра, као што су Министарство за рад и социјална питања, Министарство просвете и Министарство за људска и мањинска права и друштвени дијалог, а сагласно предлогу председника Александра Вучића да Влада Републике Србије добије већи број припадника националних мањина.

**Александар Јовановић** је у свом обраћању истакао да му је част што је део Одбора и истакао његов значај. Такође је честитао министарки Чомић на избору. Сматра да не смемо бити поларизовано друштво јер то може да проузрокује велике проблеме, те је неопходно да свако учини лични напор како би ово друштво напредовало. Имајући у виду своје дугогодишње искуство и рад у медијима, дао је предлог Министарству да велику пажњу обрати сарадњи са медијима. Предложио је да Министарство формира медијски пул, састављен од добро обучених људи који ће имати све особине правих новинара. Наиме, треба тражити добре примере којих има широм Србије, који су примери изузетног поштовања људских права, родне равноправности, националних права, изузетног поштовања свега што је различито. Сходно наведеном, један такав пул бавио би се таквим причама широм Србије, а не као што је то сада случај истицањем само онога што је лоше. На крају је закључио да медији морају да буду партнери и да је неопходна медијска сарадња.

**Драгољуб Ацковић** је говорио о положају ромске националне мањине и изнео податке о ситуацији у којој се Роми налазе, која је тешка, како то произилази из различитих анализа, као нпр. „да је један Ром шест пута сиромашнији од једног Србина", што су подаци у последњих две до три године. Истакао је потребу повећања укључивања Рома у државне институције у јавној управи, што је више пута истицао и председник Републике. Изнео је да се у оквиру Декаде Рома није много добило, већ чак изгубило, али да ће убудуће бити другачије. Предложио је да се направи агенција (или тело под другим називом) Владе Републике Србије надлежно за инклузију Рома. Агенција би имала директора са звањем помоћника или државног секретара, као и стручну службу са руководиоцем службе. Он је нагласио да је врло важно место саветника за праћење положаја ромске националне мањине у области службене употребе језика и писма. Нагласио је да осим у Војводини, на ТВ Нови Сад, на РТС не постоји телевизијски програм на ромском језику и да треба порадити на томе. Такође, Роми треба да буду више укључени у праћење пројеката за Роме. Истакао је и значај образовања Рома и да су ту постигнути одређени резулатати. На крају је подсетио и на друге области које треба да се развијају у оквиру ове агенције: социјална заштита, локална самоуправа, култура и информисање.

На основу изнетог у расправи министарка **Гордана Чомић** је дала кратак осврт, поред осталог и на појаву мизандрије. Сматра да ово питање треба да буде предмет дијалога јер за разлику од жена које су желеле промене, биле организоване и данас имају значајно другачији положај него што је то било у прошлости, мушкарци о томе нису разговарали. Истакла је и значај положаја националних мањина, укључујући високообразованих Рома. Што се тиче медија, потребне су промене на боље, те се захвалила на сугестијама.

Закључујући седницу, **председник Одбора** се захвалио госпођи Чомић што нас је упутила на план активности Министарства. Очигледно постоји жеља посланика да мањинама и свим другим људима у овој држави буде боље и да остварују на квалитетан начин своја људска и мањинска права. Сам избор министарке која се доказала у тој борби за људска права подстиче нас да у овом мандату учинимо много тога, а посебно према онима који су дискриминисани.

Седница је закључена у 12.23 часова.

СЕКРЕТАР ОДБОРА ПРЕДСЕДНИК ОДБОРА

Рајка Вукомановић др Муамер Бачевац